
A kreatív számvitel dimenziói

Kulcsszavak: kreatív számvitel; számviteli manipuláció; számviteli csalás; számviteli botrányok; vállalati valós kép
A kreativitás és a számvitel bár két nehezen összefüggésbe hozható fogalomnak tűnik, mégis van létező kifejezés, ami bizonyítja, hogy ezek igenis kapcsolatba hozhatóak egymással, ez pedig a kreatív számvitel. A kreatív számvitel bizonyos szempontból olyan dinamikus megközelítést jelent a hagyományos számviteli gyakorlatokon belül, amely az üzleti folyamatokat és pénzügyi eseményeket egy innovatív és alkotói szemlélettel közelíti meg, másfelől gyakran a pénzügyi adatok manipulációjával járó vitatott gyakorlatként ábrázolják a kívánt eredmények elérése érdekében, mely összetett etikai dilemmát jelent a vállalati pénzügyek területén. E tanulmány arra törekszik, hogy feltárja a kreatív számvitel sokrétű dimenzióit. Ennek érdekében a kreatív számvitel jelentéséről és megítéléséről alkotok egy tisztább képet, valamint feltárom a kreatív számvitel árnyalt perspektíváját, mint szükséges rosszat az üzleti életben. A tanulmányban kitérek a kreatív számvitel használatát kiváltó okokra, illetve a jellegzetes technikáit is bemutatom, feltárva annak motivációit, módszereit, következményeit, etikai dimenzióit és szabályozási kihívásait, vállalati példákon keresztül.



